Skitterende sege vir OP-Olifante | Netwerk24
Skitterende sege vir OP-Olifante
Deur Michael Green 18 Augustus 2019 18:45
Die rugbyspan van die Oostelike Provinsie het Saterdag vir hom 'n plek in die halfeindronde van die Curriebeker-reeks se Eerste Liga losgeduik.
Die OP-Olifante was in die WJ de Wet-stadion in Despatch met 22-14 teen die Valke baas.
Giant Mtyanda, kaptein van die OP-Olifante wat Saterdag 'n skitterende oorwinning oor die Valke in Despatch behaal het. Foto: Gallo Images
Dit was 'n wedstryd wat die Olifante moes wen om die uitspeelwedstryde te haal.
Hulle het toe só goed gevaar dat hulle in die derde plek op die puntelys geëindig het en 'n kragmeting met die onoorwonne Jaguares-vyftiental ontwyk het.
Die Olifante en die Valke het altwee met 20 ligapunte geëindig, maar die Olifante het 'n kleiner punteverskil en eindig dus bo die Valke.
Die Olifante sal nou in die komende naweek teen die Griffons in Welkom in die een halfeindstryd speel.
In die ander halfeind moet die Valke die Argentyne in Potchefstroom gaan aandurf.
"Ek dink ons goeie verdediging het beslis gehelp dat ons die wedstryd teen die Valke kon wen," sê Giant Mtyanda, kaptein. "Ek dink ook ons het beter by die toestande aangepas."
Die kragmeting is in uiters winderige toestande gespeel. Skoppe teen die wind was iets om te aanskou want die bal is soms meters ver terug gewaai na die skopper se doellyn toe.
Die Olifante het goed gedoen om die eerste helfte met 12-7 voor te loop ten spyte daarvan dat hulle teen die wind gespeel het.
Die Valke het nooit gaan lê nie, maar het hulle meestal teen die Olifante se aggressiewe verdediging vasgeloop.
Dit was eintlik 'n goeie naweek vir die Oos-Kaap want die Grens-Bulldogs het in Oos-Londen daarin geslaag om hul eerste (en enigste) oorwinning hierdie seisoen in die reeks te behaal deur die SWD-Arende met 31-26 te klop.